Benny Engelbrecht (S), 2008-05-13:
Fusionen mellem det svenske og danske postvæsen skal efter sigende være begyndt med et fælles frimærke.
Det, der startede i det små, må man sandelig sige har vokset sig stort.
I april blev Post Danmark A/S og firmaets svenske pendant, Posten AB, enige om at fusionere selskaberne.
Senest om 5 år skal fusionen finde sted.
Der er grund til at antage, at en dansk-svensk postvirksomhed kan være bedre egnet til at levere posttjenester på et marked, der skal liberaliseres, derom ingen tvivl.
Men man tør nok også slå fast, at Post Danmarks nuværende serviceydelser ikke lever op til virksomhedens egne mål.
Den dokumenterede forringelse af servicen mener Socialdemokraterne er en alvorlig udfordring.
Post Danmark må løse sine problemer i god tid inden fusionen for ikke at svække det danske ben i den ny fælles virksomhed.
Socialdemokraterne kan give vores støtte til selve tanken om at fusionere Post Danmark med Posten AB.
Vi forventer, at den samlede postvirksomhed kan gavne forbrugerne.
Vi kan eksempelvis ikke acceptere, at Post Danmark kun bringer post ud 5 dage om ugen, som det er tilfældet i Sverige.
Hvad angår postens stilling på det liberaliserede marked, kan vi følge ministerens argumenter for at sammenlægge postfirmaerne, men vi kan ikke støtte ministerens plan om at sælge endnu en del af aktierne til kapitalfonden CVC Capital Partners, der gennem selskabet Post Invest S.A. allerede ejer 22 pct. af aktierne i Post Danmark.
Det daværende Transport- og Energiministerium solgte allerede i august 2005 aktier til CVC Capital Partners, mens yderligere godt 3 pct. blev solgt til medarbejdere og ledelse i Post Danmark.
Socialdemokraterne mener, at der er god grund til at være varsom med at sælge yderligere ud af aktieporteføljen til kapitalfonde.
Det er en meget voldsom forrentning på blot 3 år.
Vi forventer ligesom Dansk Erhverv i deres høringssvar - at et nyt fælles postfirma vil stige betragteligt i værdi som følge af den dansk-svenske fusion.
Er det rimeligt, kan man spørge sig selv, at forære sådan en gevinst til en udenlandsk kapitalfond?
Gennem det seneste år er Post Danmark blevet optimeret, som det hedder i kapitalfondjargonen, så virksomheden er mere lækker set med investorbriller.
Et overskud i 2007 på 713 mio. kr. vidner om en meget effektiv, stor fokus på indtjeningen.
Socialdemokraterne mener, at Danmark skal holde fast i en betydelig og fortsat bestemmende ejerandel af fusionsselskabet for at sikre en stabil og god udvikling i det ny selskab.
Der blev i 2005 indgået en aktionæroverenskomst med CVC, der indebærer, at fonden skal have mulighed for yderligere at opkøbe Post Danmark-aktier senest med udgangen af 2010.
Der er med andre ord ingen løfter givet til CVC om køb af aktier nu.
Vi hæfter os derfor ved, at der også i høringssvarene netop advares om et salg på nuværende tidspunkt.
I dagens udgave af dagbladet JydskeVestkysten kan man læse, hvordan danske postbude er presset af kravene om indtjening.
Som et postbud udtaler til avisen: »Det er godt at effektivisere, men det her er for meget. Vi presses, presses og presses.
Og det er bare for, at vores nye ejere skal tjene penge.«
Det ligger i selve kapitalfondens natur helt ensidigt at gå efter hurtige gevinster og ignorere virksomhedernes krav om langsigtede investeringer.
Socialdemokraterne mener, at man bør tænke i at sikre virksomheden på længere sigt.
Vi mener, at regeringen bør vise det, der med en frase hedder rettidig omhu, og ikke åbne for yderligere udsalg af arvesølvet.
Lad os bevare danske værdier på danske hænder og indflydelsen på den danske postbetjening under dansk kontrol.
Samtidig må det virke som en provokation, at man ikke er parat til at øge medarbejdernes indflydelse i selskabet ved at udsætte yderligere en portion aktier til medarbejderne i virksomheden.